text: Bestyrelsen i Vejle Havn bliver siddende
  11 november 2015 kl. 18.19
  Et snævert flertal i Vejle Byråd afviser onsdag aften at afsætte Vejle Havns bestyrelse. 
  Det er 15 byrådsmedlemmer mod 14, der på et specielt byrådsmøde onsdag aften beslutter, at bestyrelsen for Vejle Havn kan blive på deres poster indtil videre.
  Fem partier, anført af Dan Arløv fra de Konservative, mener ellers, at alle de syv politikere, der i dag sidder i den udskældte havnebestyrelse, bør tvinges fra deres poster, for at have svigtet deres tilsynspligt i forbindelse med sagen om den tidligere havnechef, Per Kristiansen, der blev politianmeldt for brug af havnens midler til private formål.
  Men om 14 dage er rådgivningsfirmaet Cowi klar med en rapport, der viser, hvordan Vejle Havn bedst kan klare sig fremover. Og den rapport vil flertallet af byrådet altså gerne se, inden de opfordrer hele havnebestyrelsen til at trække sig fra deres poster.
  
  